Għal dawn l-aħħar sentejn, il-Kumitat Amministrattiv responsabbli mill-Wardija u Burmarrad fi ħdan il-Kunsill Lokali ta' San Pawl il-Baħar ma kienx qiegħed jiltaqa'. Fil-fatt lanqas biss kien qed jingħata xi forma ta' rendikont dwar il-ħidma li trid issir u li għad trid issir. Għalhekk, aktar kmieni din il-ġimgħa il-kunsillieri Laburisti fi ħdan il-Kunsill Lokali ta' San Pawl il-Baħar qajmu t-tħassib tagħhom dwar din is-sitwazzjoni. Il-Kumitat huwa mmexxi minn Simone Aquilina, kandidata f'isem il-Partit Nazzjonalista għall-elezzjoni ġenerali li jmiss u membru fil-Kumitat Sezzjonali tal-Partit Nazzjonalista f'San Pawl il-Baħar. Minkejja dan sorsi qrib id-Dar Ċentrali qalu mal-gazzetta Kullħadd li kien hemm żmien fejn Aquilina kienet qed taħsibha tirtirax il-kandidatura tagħha u dan wara li ħassitha imwarrba mill-kamp Nazzjonalista. Kien nhar il-Ħamis li fuq nett tal-aġenda, waqt laqgħa tal-Kunsill Lokali ta' San Pawl il-Baħar kellu jkun diskuss il-Kumitat Amministrattiv. Fil-laqgħa, il-kunsillier Laburista Alfred Grima ressaq mozzjoni li kienet titlob lill-Ministru responsabbli mill-Kunsilli Lokali biex ixolji l-Kumitat Amministrattiv. "Hija xi ħaġa inaċċettabbli li ċ-Ċermen tal-Kumitat Amministrattiv lanqas biss kienet tibgħat informazzjoni dwar il-ħidma li qed issir," sostna Alfred Grima mal-gazzetta Kullħadd. Mozzjoni li kienet issekondata mill-kunsillier Laburista Raymond Tabone. Kull ma kien jonqos hu li jittieħed vot dwar il-mozzjoni. Kien hawnhekk li s-Sindku ta' San Pawl il-Baħar Graziella Galea, li hija wkoll kandidata f'isem il-Partit Nazzjonalista għall-elezzjoni ġenerali li jmiss, daħlet f'paniku tant li spiċċat issosspendiet il-laqgħa għall-ħames minuti. Dan hekk kif indunat li fil-laqgħa dakinhar attendew iktar kunsilliera Laburisti minn dawk Nazzjonalisti. Fil-fatt dakinhar għal-laqgħa attendew ħames kunsilliera laburisti; Raymond Tabone, Alfred Grima, Stephen Cremona, Mandy Buhagiar u Paul Bugeja u erba' kunsillieri Nazzjonalisti; Graziella Galea, Josef Vella, Daniel Grima u Antoinette Bezzina . Tul il-ħin minn kemm il-laqgħa damet sospiża Graziella Galea dehret qiegħda tagħmel telefonata. Ftit wara daħlet lura u lil dawk preżenti qaltilhom li ma riditx tmur għall-vot dwar il-mozzjoni. Saħansitra qalet li se titlob il-parir tad-Direttur filwaqt li f'att iddisprat qalet li l-mozzjoni hija telf ta' ħin. Malli raw hekk l-kunsillieri Laburisti ħarġu 'l barra mil-laqgħa bi protesta. Fl-istess ħin raw lill-kunsillier Nazzjonalista David Thake, li dakinhar kien skużat mil-laqgħa, jitla' t-taraġ.